MFCปลื้มทาร์เก็ตฟันด์ยอดจองล้น
บลจ.เอ็มเอฟซี ปลื้มยอดจองซื้อทาร์เก็ตฟันด์ล้น ส่งกองใหม่ขาย 25-26 ธ.ค.นี้ ตั้งเป้ากำไร 6%
25 ธ.ค. 2555

บลจ.เอ็มเอฟซี ปลื้มยอดจองซื้อทาร์เก็ตฟันด์ล้น ส่งกองใหม่ขาย 25-26 ธ.ค.นี้ ตั้งเป้ากำไร 6% 
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า กองทุนเปิดเอ็มเอฟซี สปอท 33 ซีรี่ส์ 2 (SPOT33S2) ที่เปิดขายระหว่างวันที่ 11-25 ธ.ค.นี้ ได้รับความสนใจอย่างล้นหลามเกินความคาดหมาย บริษัทจึงเตรียมเปิดขายกองทุนเปิดเอ็มเอฟซีสปอท 33 ซีรี่ส์ 3 (SPOT33S3) เพื่อรองรับความต้องการของผู้สนใจวันที่ 25-26 ธ.ค.นี้ ลงทุนขั้นต่ำ 10,000 บาท
กองทุนเปิด SPOT33S3 มีนโยบายลงทุนเหมือนกับกองทุน SPOT33S2 โดยจะลงทุนในตราสารทุนและตราสารหนี้ในประเทศ เหมาะสำหรับผู้ที่สามารถรับความเสี่ยงได้ในระดับสูง และตั้งเป้าหมายผลตอบแทน 3% สองครั้งรวมเป็น 6% ภายใน 5 เดือน  โดยภายใน 5 เดือนแรกหากกองทุนมีมูลค่าหน่วยลงทุน 10.35 บาทขึ้นไป กองทุนจะรับซื้อคืนหน่วยลงทุนอัตโนมัติในอัตรา 3 % ของมูลค่าที่ตราไว้ 10 บาทก่อนและจะบริหารเงินลงทุนเดิมเพื่อให้เข้าเป้าหมายต่อไป
น.ส.ประภา กล่าวว่า คาดว่ามีปัจจัยสนับสนุนที่ดีต่อโอกาสการลงทุนของกองทุนให้ได้ผลตอบแทนตามเป้าหมายที่ตั้งไว้ได้แก่ เศรษฐกิจโลกซึ่งคาดว่าจะค่อยๆ ปรับตัวดีขึ้นในปีหน้า ประกอบกับนโยบายผ่อนคลายทางการเงินของธนาคารกลางประเทศต่างๆ ส่งผลให้คาดว่าจะมีการเคลื่อนย้ายเงินลงทุนมายังสินทรัพย์เสี่ยงมากขึ้นในระยะ 3-6 เดือนข้างหน้า
นอกจากนี้ เศรษฐกิจไทยที่ยังคงขยายตัวจากการบริโภคภาคเอกชนและการลงทุนภาครัฐ โดยคาดว่าเศรษฐกิจจะยังขยายตัวอยู่ที่ร้อยละ 4.5-5.0% ในปีหน้า และผลประกอบการของบริษัทจดทะเบียนในตลาดหลักทรัพย์คาดว่าจะสามารถเติบโตได้ 18% ในปีนี้ และ 17% .ในปีหน้า นอกจากนี้ ตลาดหุ้นไทยมีความน่าสนใจลงทุนจากการขยายตัวของกำไรที่สูงเมื่อเทียบกับตลาดอื่นในภูมิภาค